Zettelwitz die Towenaar is 'n grapjas en 'n fanatiese versamelaar van allerhande dinge. Hierdie keer besluit hy om diere en voorwerpe te verander in die hoofletters van hulle name en om so die hele alfabet bymekaar te maak. Die towerreëls sê dat sy prooi op die een of ander manier soos die letter moet lyk waarin dit verander moet word. Hy kom nie maklik daarmee weg nie en party van sy slagoffers baklei kwaai terug. Hulle jaag hom en vang hom, maar hy kry dit meer as een keer reg om te ontsnap. Zettelwitz is verlief op die beeldskone Ronja, maar wanneer sy kwaad word vir hom, besluit hy om 'n nuwe blaadjie om te slaan en om haar te probeer beïndruk met sy handige toorwerk.